發廣陵留上家兄兼寄上長沙
作者：韋應物
朝代：唐

paragraphs: 將違安可懷，宿戀復一方。
家貧無舊業，薄宦各飄颺。
執板身有屬，淹時心恐惶。
拜言不得留，聲結淚滿裳。
漾漾動行舫，亭亭遠相望。
離晨苦須臾，獨往道路長。
蕭條風雨過，得此海氣涼。
感秋意已違，況自結中腸。
推道固當遣，及情豈所忘。
何時共還歸，舉翼鳴春陽。